

RĪGAS DOMES IZGLĪTĪBAS, KULTŪRAS UN SPORTA DEPARTAMENTS

Krišjāņa Valdemāra iela 5, Rīga, LV-1010, tālrunis 67026816, e-pasts iksd@riga.lv

NOLIKUMS

Rīgā

|  |  |
| --- | --- |
| 07.04.2022. | Nr. DIKS-22-32-nos |

|  |
| --- |
| **Līdzfinansējuma piešķiršanas kārtība tematisku sporta aktivitāšu organizēšanai Rīgā** |

Izdots saskaņā ar Valsts pārvaldes iekārtas likuma 72. panta pirmās daļas 1. punktu, 73. panta pirmās daļas 4. punktu un Rīgas domes 2022. gada 23. februāra saistošo noteikumu Nr. 123 “Par pašvaldības atbalstu sporta, aktīvās atpūtas un darba ar jaunatni projektu īstenošanai Rīgā” 8.6. apakšpunktu un 14. punktu

**I. Vispārīgie jautājumi**

1. Nolikums (turpmāk – Nolikums) nosaka kārtību, kādā piešķir Rīgas valstspilsētas pašvaldības (turpmāk – Pašvaldība) finanšu līdzekļus (turpmāk – Līdzfinansējums) tematisku sporta aktivitāšu norisei Pašvaldības administratīvās teritorijas dažādās apkaimēs (turpmāk – Pasākums), tai skaitā:
   1. pieteikuma iesniegšanas un noformēšanas kārtību;
   2. pieteikuma izvērtēšanas kārtību un vērtēšanas kritērijus;
   3. lēmuma par Līdzfinansējuma piešķiršanu pieņemšanas kārtību;
   4. komisijas kompetenci un rezultātu paziņošanas kārtību;
   5. līguma par Līdzfinansējuma piešķiršanu noslēgšanas un Līdzfinansējuma saņēmēja pārskatu iesniegšanas kārtību.
2. Lēmumu par Līdzfinansējuma piešķiršanu pieņem Rīgas domes 2022. gada 23. februāra saistošo noteikumu Nr. 123 “Par pašvaldības atbalstu sporta, aktīvās atpūtas un darba ar jaunatni projektu īstenošanai Rīgā” (turpmāk – Noteikumi) 7. punktā noteiktā komisija (turpmāk – Komisija).
3. Lai sekmētu sporta aktivitāšu norisi Pašvaldības administratīvās teritorijas dažādās apkaimēs, piedāvājot iespēju iedzīvotājiem bez maksas aktīvi iesaistīties daudzveidīgās sporta aktivitātēs, pirms Līdzfinansējuma konkursa (turpmāk – Konkurss) izsludināšanas, Komisijai, pieņemot lēmumu, ir tiesības apstiprināt Konkursa prioritātes (turpmāk – Konkursa prioritātes), nosakot: Pasākuma tematiku, mērķi, norises laikus, mērķauditoriju un norises vietas ierobežojumus.
4. Paziņojums par konkursa izsludināšanu (turpmāk – Paziņojums) tiek publicēts Pašvaldības tīmekļvietnē www.riga.lv un tīmekļvietnē www.sports.riga.lv norādot:
   1. pieteikumu iesniegšanas vietu;
   2. pieteikumu iesniegšanas termiņu;
   3. Nolikumu.

**II. Pieteikuma iesniegšanas un noformēšanas kārtība**

1. Nevalstiskā sporta organizācija (turpmāk – Pretendents) Paziņojumā noteiktajā termiņā uz Rīgas domes Izglītības, kultūras un sporta departamenta (turpmāk – Departaments) elektroniskā pasta adresi iksd@riga.lv vai oficiālo elektronisko adresi nosūta pieteikumu, kas sagatavots, izmantojot Nolikuma 1. pielikumu (turpmāk – Pieteikums), un parakstīts ar drošu elektronisko parakstu, kopā ar pielikumiem vienā EDOC formāta pakotnē, kuras izmērs nevar pārsniegt 25 MB.
2. Pieteikumu paraksta persona, kurai ir tiesības parakstīt Pieteikumu atbilstoši Uzņēmuma reģistra datiem vai saskaņā ar Pieteikumam pievienoto pilnvarojuma dokumentu.
3. Tiek uzskatīts, ka Departaments Pieteikumu ir saņēmis divu darbdienu laikā pēc tā nosūtīšanas. Pretendents saņem Departamenta elektronisko paziņojumu par Pieteikuma saņemšanu.
4. Pretendents Pieteikumu un tā pielikumus sagatavo:
   1. elektroniski lasāmā formātā, kas ir savietojams ar Microsoft Office 2010 (vai jaunākas programmatūras versijas) rīkiem un nesatur datorvīrusus, citas kaitīgas programmatūras vai to ģeneratorus, nodrošinot piekļuvi Pieteikumā ietvertajai informācijai;
   2. valsts valodā, bet, ja kāds no Pieteikumam pievienotajiem dokumentiem tiek iesniegts svešvalodā, tad iesniedz Pretendenta apstiprinātu tulkojumu valsts valodā saskaņā ar Ministru kabineta 2000. gada 22. augusta noteikumiem Nr. 291 “Kārtība, kādā apliecināmi dokumentu tulkojumi valsts valodā”;
   3. noformējot atbilstoši Ministru kabineta 2018. gada 4. septembra noteikumiem  
      Nr. 558 “Dokumentu izstrādāšanas un noformēšanas kārtība”.

**III. Pieteikuma izvērtēšanas kārtība, vērtēšanas kritēriji un lēmuma par Līdzfinansējuma piešķiršanu pieņemšanas kārtība**

1. Komisija veic pārbaudi, vai Pieteikums atbilst Nolikuma II nodaļā noteiktajām iesniegšanas un noformēšanas prasībām. Ja Komisija konstatē, ka Pieteikums neatbilst iesniegšanas un noformēšanas prasībām, Pieteikums netiek izskatīts pēc būtības.
2. Ja Pretendents, Pasākums un Pieteikums atbilst Noteikumu 8. un 46. punkta prasībām, Komisija Pieteikumu izskata pēc būtības, ņemot vērā šādus nosacījumus:
   1. Pretendentam ir tiesības iesniegt vienu Pieteikumu Paziņojumā norādītās tēmas Pasākumam;
   2. Pretendents nodrošina Pasākuma organizēšanu saskaņā sporta veida noteikumiem, normatīvajiem aktiem, kas reglamentē publisko pasākumu norisi, tai skaitā:
      1. visu nepieciešamo atļauju un saskaņojumu saņemšanu Pasākuma telpu/teritorijas iekārtošanai un norisei,
      2. Pasākumam nepieciešamo komunikāciju pieslēgumus un tehnisko noteikumu saskaņošanu ar atbildīgajām institūcijām,
      3. visu nepieciešamo inventāru dalībniekiem dalībai aktivitātēs Pasākuma vietā,
      4. medicīniskā personāla nodrošināšana Pasākuma laikā, norādot to Pasākuma tāmē;
   3. Līdzfinansējumu nepiešķir šādos gadījumos:
      1. Pieteikums ir par atsevišķām Pasākuma daļām (atklāšana, noslēgumi, priekšsacīkstes, fināli u.tml.),
      2. vienā norises vietā paralēli tiek organizēts cits Pasākums.
3. Ar Līdzfinansējumu atbalstāmās izmaksas ir:
   1. Pasākuma norises vietas noma;
   2. iekārtu, aprīkojuma un inventāra noma, kas nepieciešama Pasākuma norises nodrošināšanai;
   3. medicīniskā personāla nodrošināšana;
   4. transporta pakalpojumi (iekārtu, aprīkojuma un inventāra nogādāšanai uz/no Pasākuma norises vietas);
   5. personalizētas balvas, tai skaitā medaļu, diplomu u.c. iegādei līdz 5,00 *euro* vienai personai, ne vairāk kā 20 % no pieprasītā Līdzfinansējuma;
   6. aktivitāšu vadītāju, meistarklašu/ lekciju vadītāju apmaksa, tai skaitā nodokļu apmaksa;
   7. profesionālu apsardzes pakalpojumu apmaksa;
   8. licences (AKKA/LAA) un muzikālās apskaņošanas nodrošināšana;
   9. reklāmas un publicitātes izmaksas, ne vairāk kā 20 % no pieprasītā Līdzfinansējuma.
4. Ja Komisija konstatē, ka Pretendents, Pasākums vai Pieteikums neatbilst Noteikumu 8. vai 46. punkta prasībām, vai arī Konkursa prioritātēm vai Nolikuma 10. un 11.punkta nosacījumiem, Komisija pieņem lēmumu par atteikumu piešķirt Līdzfinansējumu, norādot pamatojumu.
5. Ja Pretendents, Pasākums un Pieteikums atbilst Noteikumu 8. un 46. punkta prasībām, kā arī Konkursa prioritātēm un Nolikuma 10. un 11. punkta nosacījumiem, Komisija Pieteikumu vērtē atbilstoši Nolikuma 2. pielikumā noteiktajiem vērtēšanas kritērijiem.
6. Komisija pieņem lēmumu par atteikumu piešķirt Līdzfinansējumu, ja, izvērtējot Pieteikumus pēc Nolikuma 2. pielikumā noteikajiem kritērijiem, Pieteikuma vērtējums ir mazāks par 17 punktiem.
7. Līdzfinansējumu piešķir to Pasākumu īstenošanai, kuri vērtēšanas laikā ieguvuši lielāko punktu skaitu atbilstoši Noteikumu 47. punktam, proti, vienam Pasākumam var piešķirt Līdzfinansējumu līdz 3000 *euro*, bet nepārsniedzot 90 % no Pasākuma kopējās tāmes.
8. Ja divi vai vairāki Pieteikumi ir saņēmuši vienādu punktu skaitu un Pašvaldības kārtējā gada budžetā šim mērķim paredzētais finansējums ir ierobežots, tad šos Pieteikumus sarakstā sarindo pēc lielākā saņemto punktu skaita atbilstoši kritērijiem “Pasākuma programmā iekļauto sporta aktivitāšu skaits” un “Pasākuma pieejamība dažādām mērķauditorijām”.

**IV. Komisijas kompetence un rezultātu paziņošanas kārtība**

1. Komisija sastāv no Komisijas priekšsēdētāja, Komisijas priekšsēdētāja vietnieka un Komisijas locekļiem. Komisijas sēdes protokolē Komisijas sekretārs, kurš ir noteikts ar Departamenta rīkojumu. Komisija ir tiesīga pieaicināt ekspertus bez balsstiesībām ar padomdevēja tiesībām.
2. Komisijas darbu vada Komisijas priekšsēdētājs, bet viņa prombūtnes laikā – Komisijas priekšsēdētāja vietnieks.
3. Komisijai ir tiesības pieņemt lēmumu, ja sēdē piedalās ne mazāk kā 2/3 no Komisijas locekļu skaita. Komisijas locekļu skaitu nosaka, iegūto rezultātu apaļojot uz augšu. Lēmumu pieņem ar vienkāršu balsu vairākumu. Ja balsis dalās vienādi, Komisijas priekšsēdētāja balss ir izšķirošā. Komisijas loceklis nedrīkst atturēties no lēmuma pieņemšanas.
4. Komisijas sēdes notiek bez Pretendenta pārstāvja klātbūtnes. Nepieciešamības gadījumā Komisija var uzaicināt piedalīties sēdē Pretendenta pārstāvi.
5. Komisijas locekļi un eksperti paraksta apliecinājumu par interešu konflikta neesamību likuma “Par interešu konflikta novēršanu valsts amatpersonu darbībā” izpratnē.
6. Ja Komisijas loceklis vai eksperts ir personīgi ieinteresēts Pieteikuma izskatīšanā, viņš par to rakstiski informē Komisiju, kā arī nepiedalās Pieteikuma vērtēšanā un lēmuma pieņemšanā.
7. Izskatot Pieteikumu, Komisija pieņem lēmumu par:
   1. Līdzfinansējuma piešķiršanu un tā apmēru;
   2. atteikumu piešķirt Līdzfinansējumu, norādot pamatojumu.
8. Komisijas sēdes protokolā tiek atspoguļots Pieteikuma vērtējums un Komisijas lēmums.
9. Komisijas sēdes tiek protokolētas. Komisijas sekretāra sagatavotos Komisijas sēžu protokolus visi Komisijas locekļi, kuri piedalās sēdē, saskaņo, izmantojot elektroniskā pasta starpniecību. Komisijas sēžu protokolus paraksta Komisijas sekretārs un Komisijas priekšsēdētājs, bet viņa prombūtnes laikā – Komisijas priekšsēdētāja vietnieks.
10. Sēžu protokoli tiek reģistrēti un glabāti saskaņā ar normatīvo aktu prasībām un Departamenta lietu nomenklatūru.
11. Komisija izskata Pieteikumu 10 darbdienu laikā pēc Paziņojumā noteiktā Pieteikumu iesniegšanas termiņa beigām.
12. Paziņojumi par Līdzfinansējuma konkursu rezultātiem un Komisijas pieņemtajiem lēmumiem tiek publicēti Pašvaldības tīmekļvietnē www.riga.lv un www.sports.riga.lv, norādot Līdzfinansējuma saņēmējus un piešķirtā finansējuma apmēru.
13. 10 darbdienu laikā pēc Komisijas lēmuma pieņemšanas Komisijas priekšsēdētājs, bet viņa prombūtnes laikā – Komisijas priekšsēdētāja vietnieks, paraksta paziņojumu par Komisijas lēmumu, kuru Pretendentam nosūta, izmantojot elektroniskos sakarus vienā no veidiem:
    1. nosūtot uz oficiālo elektronisko adresi Oficiālās elektroniskās adreses likumā noteiktajos gadījumos un kārtībā, ja adresātam ir aktivizēts oficiālās elektroniskās adreses konts;
    2. paziņojot ar elektroniskā pasta starpniecību, izmantojot drošu elektronisko parakstu.
14. Komisijas lēmums uzskatāms par paziņotu otrajā darbdienā pēc tā nosūtīšanas.
15. Komisijas lēmums stājas spēkā ar brīdi, kad tas paziņots adresātam.
16. Komisijas lēmumu var apstrīdēt pie Rīgas domes priekšsēdētāja viena mēneša laikā no tā spēkā stāšanās dienas.

**V. Līguma par Līdzfinansējuma piešķiršanu noslēgšanas un Līdzfinansējuma saņēmēja pārskatu iesniegšanas kārtība**

1. Ja Komisija ir pieņēmusi lēmumu par Līdzfinansējuma piešķiršanu, Pretendents ne vēlāk kā 20 darbdienas pirms Pasākuma uz Departamenta elektroniskā pasta adresi iksd@riga.lv vai oficiālo elektronisko adresi vienā EDOC formāta pakotnē, kuras izmērs nevar pārsniegt 25 MB, nosūta:
   1. pavadvēstuli ar informāciju par precīzu Pasākuma norises vietu un laiku;
   2. Pasākuma tāmi;
   3. Pasākuma programmu un detalizētu Pasākuma aktivitāšu aprakstu.
2. Saskaņā ar Komisijas lēmumu par Līdzfinansējuma piešķiršanu Departamenta Sporta un jaunatnes pārvaldes (turpmāk – Pārvalde) priekšnieks – direktora vietnieks Departamenta vārdā noslēdz ar Pretendentu, kuram piešķirts Līdzfinansējums (turpmāk – Finansējuma saņēmējs), finansēšanas līgumu (turpmāk – Līgums) (3. pielikums), kas cita starpā nosaka norēķinu kārtību, pienākumus, tiesības, atbildību un Līdzfinansējuma atskaišu iesniegšanas kārtību.
3. Pārvalde atsakās slēgt Līgumu šādos gadījumos:
   1. ja Finansējuma saņēmējs neizpilda Nolikuma 31. punktā minētos nosacījumus;
   2. Pretendents pēc Līdzfinansējuma piešķiršanas:
      1. mainījis Pasākuma formātu vai statusu,
      2. nodevis Pasākuma organizēšanu trešajām personām,
      3. nepamatoti mainījis Pasākuma norises vietu un laiku;
   3. konstatē jaunatklātus apstākļus, kas liecina, ka Finansējuma saņēmējs vairs neatbilst Noteikumos vai Nolikumā noteiktajiem Līdzfinansējuma piešķiršanas kritērijiem un nosacījumiem.
4. Finansējuma saņēmējs Līgumā noteiktajā kārtībā uz Departamenta elektroniskā pasta adresi iksd@riga.lv vai oficiālo elektronisko adresi vienā EDOC formāta pakotnē, kuras izmērs nevar pārsniegt 25 MB, nosūta:
   1. finanšu atskaiti par piešķirtā Līdzfinansējuma izlietojumu, pievienojot izdevumu apliecinošu dokumentu kopijas, noformētas atbilstoši Grāmatvedības likuma prasībām (Līguma 2. pielikums);
   2. saturisko atskaiti (Līguma 3. pielikums).

**VI. Noslēguma jautājums**

1. Atzīt par spēku zaudējušu:
   1. Departamenta 2016. gada 9. septembra nolikumu Nr. DIKS-16-78-nos “Pasākuma “Rīgas pirmsskolas izglītības iestāžu sporta diena” finansēšanas konkursa nolikums” (ar grozījumiem, kas izdarīti ar Departamenta 2017. gada 5. septembra nolikumu Nr. DIKS-17-57-nos, 2018. gada 23. oktobra nolikumu Nr. DIKS-18-95-nos, 2019. gada 10. septembra nolikumu Nr. DIKS-19-82-nos);
   2. Departamenta 2020. gada 8. oktobra nolikumu Nr. DIKS-20-87-nos “Ģimeņu sporta dienas finansēšanas konkursa nolikums”;
   3. Departamenta 2020. gada 30. jūlija nolikumu Nr. DIKS-20-58-nos “Rīgas apkaimju sporta svētku finansēšanas konkursa nolikums”;
   4. Departamenta 2020. gada 1. jūlija nolikumu Nr. DIKS-20-55-nos “Rīgas pilsētas svētku ietvaros organizēto sporta aktivitāšu finansēšanas konkursa nolikums” (ar grozījumiem, kas izdarīti ar Departamenta 2020. gada 4. augusta nolikumu Nr. DIKS-20-60-nos);
   5. Departamenta 2019. gada 26. jūnija nolikumu Nr. DIKS-19-68-nos “Senioru sporta nedēļas finansēšanas konkursa nolikums”;
   6. Departamenta 2020. gada 14. augusta nolikumu Nr. DIKS-20-66-nos “Eiropas Sporta nedēļas sporta pasākumu finansēšanas konkursa nolikums” (ar grozījumiem, kas izdarīti ar Departamenta 2020. gada 19. augusta nolikumu Nr. DIKS-20-68-nos, 2021. gada 25. augusta nolikumu Nr. DIKS-21-48-nos);
   7. Departamenta 2019. gada 25. oktobra nolikumu Nr. DIKS-19-98-nos “Konkursa “Rīgas fitnesa un aerobikas diena” nolikums”;
   8. Departamenta 2019. gada 24. oktobra nolikumu Nr. DIKS-19-97-nos “Finansēšanas konkursa “Sporta diena Rīgas apkaimēs” nolikums”;
   9. Departamenta 2019. gada 11. novembra nolikumu Nr. DIKS-19-107-nos “Konkursa “Ziemas sporta un aktivitāšu festivāls” nolikums”;
   10. Departamenta 2019. gada 6. novembra nolikumu Nr. DIKS-19-106-nos “Konkursa “Rīgas pilsētas publiskās slidotavas atklāšanas svētki” nolikums”.

|  |  |
| --- | --- |
| Departamenta direktors | M. Krastiņš |

|  |
| --- |
|  |